Document ID: /roh_data/filtered/fineweb-2-filterrobots_roh.jsonl.gz/52807

La nova scola da recruta cumenza l'emprima giada la fin d'october. L’emprim sgolan ils 16 recruts per in'examinaziun medicinala a Roma. Lura survegnan els in mais scolaziun tar la polizia chantunala tessinaisa. Là consista l’instrucziun tranter auter da temas sco psicologia e dretg, sajettar, agir tactic e sport.
Silsuenter returnan ils recruts en il Vatican per in ulteriur mais instrucziun en il quartier da la Guardia papala. Ils recruts emprendan d’enconuscher lieus e persunas e survegnan in’emprima scolaziun dal talian.
La Guardia papala consista da 110 gardists, ed è vegnida fundada l’onn 1506 da Papa Geli il segund. Ella protegia il papa e sia residenza, accumpogna el sin ses viadis en l’exteriur e controllescha las entradas principalas dal Vatican.
RR novitads 22:00